LIETUVOS RESPUBLIKOS VYRIAUSYBĖ

N U T A R I M A S

DĖL LIETUVOS RESPUBLIKOS VYRIAUSYBĖS VERTYBINIŲ POPIERIŲ IŠLEIDIMO UŽSIENIO RINKOSE, PASKOLŲ VALSTYBĖS VARDU ĖMIMO IR KITŲ ĮSIPAREIGOJAMŲJŲ SKOLOS DOKUMENTŲ PASIRAŠYMO TAISYKLIŲ PATVIRTINIMO

2001 m. lapkričio 20 d. Nr. 1377

Vilnius

Vadovaudamasi Lietuvos Respublikos valstybės skolos įstatymo (Žin., 1996, Nr. 86-2045; 1999, Nr. 66-2117; 2001, Nr. 39-1330) 3 straipsnio 3 dalies 1 punktu, Lietuvos Respublikos Vyriausybė nutaria:

Patvirtinti Lietuvos Respublikos Vyriausybės vertybinių popierių išleidimo tarptautinėse finansų rinkose, kitų įsipareigojamųjų skolos dokumentų pasirašymo ir užsienio paskolų ėmimo tvarką (pridedama).

MINISTRAS PIRMININKAS	ALGIRDAS BRAZAUSKAS

FINANSŲ MINISTRĖ	DALIA GRYBAUSKAITĖ

______________

PATVIRTINTA

Lietuvos Respublikos Vyriausybės

2001 m. lapkričio 20 d. nutarimu

Nr. 1377

LIETUVOS RESPUBLIKOS VYRIAUSYBĖS VERTYBINIŲ POPIERIŲ IŠLEIDIMO

TARPTAUTINĖSE FINANSŲ RINKOSE, KITŲ ĮSIPAREIGOJAMŲJŲ SKOLOS

DOKUMENTŲ PASIRAŠYMO IR UŽSIENIO PASKOLŲ ĖMIMO TVARKA

I. BENDROSIOS NUOSTATOS

1. Ši tvarka reglamentuoja Lietuvos Respublikos Vyriausybės vertybinių popierių išleidimą tarptautinėse finansų rinkose, kitų įsipareigojamųjų skolos dokumentų pasirašymą ir užsienio paskolų ėmimą tarptautinėse finansų rinkose bei iš tarptautinių finansinių organizacijų, taip pat apskaitos organizavimą.

2. Šioje tvarkoje vartojamos sąvokos:

Lietuvos Respublikos Vyriausybės vertybiniai popieriai, išleidžiami tarptautinėse finansų rinkose (toliau vadinama – vertybiniai popieriai), – Lietuvos Respublikos vardu Lietuvos Respublikos Vyriausybės serijomis užsienio ar vidaus valiuta tarptautinėse finansų rinkose išleidžiami skoliniai įsipareigojimai, registruojami užsienio depozitoriumuose, patvirtinantys emisijos sąlygose apibrėžtas Vyriausybės vertybinių popierių išleidėjo ir investuotojų teises bei pareigas, vartojami kaip valstybės skolinimosi būdas įstatymuose nustatytoms reikmėms finansuoti ir galintys būti antrinės vertybinių popierių apyvartos objektais, jeigu emisijos sąlygos nenustato ko kita;

Lietuvos Respublikos Vyriausybės vertybinių popierių platintojas (toliau vadinama – vertybinių popierių platintojas) – Lietuvos Respublikos ar užsienio valstybės bankas, sudaręs su Lietuvos Respublikos finansų ministerija (toliau vadinama – Finansų ministerija) sutartį dėl Lietuvos Respublikos Vyriausybės vertybinių popierių tarptautinėse finansų rinkose platinimo;

kiti įsipareigojamieji skolos dokumentai – sutartys, sudarytos tarp Finansų ministerijos ir paslaugų dėl išvestinių valstybės užsienio skolos valdymo instrumentų ir kitų skolinimosi bei skolos valdymo instrumentų taikymo teikėjo;

paslaugų pagal kitus įsipareigojamuosius skolos dokumentus teikėjas – kita sutarčių, Finansų ministerijos sudarytų dėl finansinių instrumentų, šalis;

finansinės paslaugos – Lietuvos Respublikos Vyriausybės vertybinių popierių, išleidžiamų tarptautinėse finansų rinkose, platinimas ir jų apyvartos tvarkymas, paslaugų pagal kitus įsipareigojamuosius skolos dokumentus teikimas;

finansinių paslaugų teikėjas – Lietuvos Respublikos Vyriausybės vertybinių popierių platintojas ir paslaugų pagal kitus įsipareigojamuosius dokumentus teikėjas;

finansinės priemonės – vertybiniai popieriai, paslaugos pagal kitus įsipareigojamuosius dokumentus;

fiskalinis agentas – Lietuvos ar užsienio valstybės bankas, sudaręs su Finansų ministerija sutartį dėl vertybinių popierių apskaitos ir atsiskaitymų už juos tvarkymo.

Kitos šioje tvarkoje vartojamos sąvokos atitinka Lietuvos Respublikos valstybės skolos įstatyme (Žin., 1996, Nr. 86-2045; 1999, Nr. 66-2117) ir Lietuvos Respublikos Vyriausybės 1997 m. gruodžio 3 d. nutarime Nr. 1329 „Dėl Lietuvos Respublikos Vyriausybės vertybinių popierių išleidimo ir apyvartos tvarkos patvirtinimo“ (Žin., 1997, Nr. 112-2838) vartojamas sąvokas.

3. Vertybiniai popieriai išleidžiami tarptautinėse finansų rinkose, kiti įsipareigojamieji skolos dokumentai pasirašomi ir užsienio paskolos imamos tarptautinėse finansų rinkose bei iš tarptautinių finansinių organizacijų vadovaujantis Lietuvos Respublikos einamųjų metų valstybės biudžeto ir savivaldybių biudžetų finansinių rodiklių patvirtinimo įstatymu, Lietuvos Respublikos valstybės skolos įstatymu, Lietuvos Respublikos Vyriausybės einamųjų metų nutarimu dėl Lietuvos Respublikos Vyriausybės skolinimosi ir kitais teisės aktais, nustatančiais valstybės skolos ir skolinimosi rodiklius. Užsienio paskolos imamos vadovaujantis Lietuvos Respublikos viešųjų pirkimų įstatymu (Žin., 1996, Nr. 84-2000; 1999, Nr. 56-1809).

4. Finansų ministerija Lietuvos Respublikos Vyriausybės sprendimu tarptautinėse finansų rinkose į pirminę apyvartą išleidžia vertybinius popierius, pasirašo kitus įsipareigojamuosius skolos dokumentus ir ima užsienio paskolas.

5. Finansų ministerija, atsižvelgdama į einamųjų metų valstybės skolinimosi poreikį ir skolinimosi limitus, planuoja vertybinių popierių išleidimą, kitų įsipareigojamųjų skolos dokumentų pasirašymą ir užsienio paskolų ėmimą, taip pat užtikrina, kad būtų įvykdyti visi valstybės turtiniai įsipareigojimai pagal sutartis su vertybinių popierių platintoju, su paslaugų pagal kitus įsipareigojamuosius skolos dokumentus teikėju ir užsienio paskolų sutartis.

6. Vertybinių popierių parametrus, išleidimo į apyvartą sąlygas, kitų įsipareigojamųjų skolos dokumentų pasirašymo ir užsienio paskolų ėmimo sąlygas – skolinimosi dydį, trukmę, valiutos rūšį, išleidimo, pasirašymo (užsienio paskolos paėmimo) datą, kitas sąlygas, – atsižvelgdama į valstybės skolinimosi politikos nuostatas ir būklę vidaus bei užsienio rinkose nustato Finansų ministerija Lietuvos Respublikos Vyriausybės pavedimu.

7. Vertybiniai popieriai gali būti išleidžiami materialia arba nematerialia forma.

8. Vertybiniai popieriai gali būti įtraukti į Lietuvos Respublikos ar užsienio vertybinių popierių biržų prekybos sąrašus pagal Finansų ministerijos prašymą, jeigu emisijos sąlygos nenustato ko kita.

9. Lietuvos Respublikos arba užsienio fiziniai ir juridiniai asmenys turi teisę investuoti į vertybinius popierius, jeigu emisijos sąlygos nenustato ko kita.

II. PAGRINDINĖS VERTYBINIŲ POPIERIŲ IŠLEIDIMO TARPTAUTINĖSE

FINANSŲ RINKOSE IR KITŲ ĮSIPAREIGOJAMŲJŲ SKOLOS DOKUMENTŲ

PASIRAŠYMO PROCEDŪROS

10. Finansų ministro įsakymu sudaroma komisija, turinti priimti sprendimus dėl skolinimosi užsienyje būdų ir dydžio, įvertinti pasiūlymus dėl vertybinių popierių platinimo tarptautinėse finansų rinkose, jų apyvartos tvarkymo ir paslaugų pagal kitus įsipareigojamuosius skolos dokumentus suteikimo (toliau vadinama – komisija). Komisijos sprendimai įforminami protokolu. Komisija savo veikloje vadovaujasi finansų ministro patvirtintu reglamentu.

11. Įsigaliojus Lietuvos Respublikos atitinkamų metų valstybės biudžeto ir savivaldybių biudžetų finansinių rodiklių patvirtinimo įstatymui, komisija priima sprendimą dėl kitais metais numatomų skolinimosi užsienyje būdų ir dydžio.

12. Finansų ministerija kreipiasi į ne mažiau kaip 3 potencialius finansinių paslaugų teikėjus, prašydama raštu pateikti pasiūlymus dėl finansinių paslaugų suteikimo. Potencialūs finansinių paslaugų teikėjai ir užsienio kreditoriai turi atitikti šiuos reikalavimus:

12.1. užsienio bankų tarptautiniai paskolų reitingai turi būti ne žemesni negu:

12.1.1. trumpalaikių – pagal Standart & Poor's A-1;

12.1.2. trumpalaikių – pagal Moody's P-1;

12.1.3. ilgalaikių – pagal Standart & Poor's A+;

12.1.4. ilgalaikių – pagal Moody's A1;

12.2. Lietuvos komerciniai bankai turi vykdyti visus Lietuvos banko nustatytus banko veiklos riziką ribojančius normatyvus.

13. Gautas (-i) finansinių paslaugų teikėjo (-ų) pasiūlymas (-ai) dėl finansinių paslaugų suteikimo vertinamas (-i) pagal šiuos pagrindinius kriterijus:

13.1. vertybinių popierių ir kitų įsipareigojamųjų skolos dokumentų išlaidų sąmatą (vertybinių popierių ir paslaugų pagal kitus įsipareigojamuosius skolos dokumentus pardavimo kaina, rizikos premija, komisiniai ir kiti mokesčiai, teisės ir kitų dokumentų parengimo išlaidos, kitos sąlygos);

13.2. pagrindines siūlomų finansinių priemonių sąlygas (trukmė, palūkanų mokėjimo periodiškumas, palūkanų rūšis, paėmimo ir grąžinimo grafikas ir kitos sąlygos);

13.3. siūlomą vertybinių popierių rinkodaros ir emisijos platinimo strategiją;

13.4. paslaugų teikėjo patirtį;

13.5. kitus kriterijus.

14. Komisija vertina gautą (-us) pasiūlymą (-us) ir priima sprendimą dėl geriausio (-ių) pasiūlymo (-ų).

15. Išleidžiant vertybinius popierius tarptautinėse finansų rinkose:

15.1. finansų ministras arba kitas Lietuvos Respublikos Vyriausybės įgaliotas asmuo ir pasirinktas (-i) potencialus (-ūs) vertybinių popierių platintojas (-ai) pasirašo sutartį, kuria finansų ministras arba kitas Lietuvos Respublikos Vyriausybės įgaliotas asmuo įgalioja platintoją (-us) organizuoti vertybinių popierių išleidimą, taip pat patvirtinamos su vertybinių popierių platinimu ir dokumentų tvarkymu susijusios išlaidos;

15.2. komisija gali derėtis su potencialiais vertybinių popierių platintojais dėl skolinimosi sąlygų pagerinimo;

15.3. jeigu tarptautinėse finansų rinkose vertybinių popierių išleidimo sąlygos geresnės už geriausiuose pasiūlymuose nurodytas sąlygas arba atitinka jas, užfiksuojamos išleidžiamų vertybinių popierių kaina ir palūkanų norma, pasirašant su vertybinių popierių platintoju (-ais) galutinių vertybinių popierių emisijos sąlygų raštą. Nuo šio rašto pasirašymo momento vertybiniai popieriai registruojami Valstybės vardu gaunamų užsienio paskolų registre;

15.4. jeigu pateiktuose pasiūlymuose nurodyta, kad jie galioja tik konkrečiu momentu esamomis tarptautinių finansinių rinkų sąlygomis, pablogėjus šioms sąlygoms, tačiau esant būtinybei skubiai subalansuoti valstybės iždo pinigų srautus, Finansų ministerija gali skolintis kitomis vertybinių popierių išleidimo tarptautinėse finansų rinkose sąlygomis, negu nurodytos geriausiuose pasiūlymuose.

16. Finansų ministras arba kitas Lietuvos Respublikos Vyriausybės įgaliotas asmuo ir finansinių paslaugų teikėjas pasirašo sutartis, jų priedus ir kitus dokumentus, susijusius su finansinių paslaugų teikimu.

17. Investuotojų arba finansinių paslaugų teikėjų reikalavimu:

17.1. finansų ministras arba kitas Lietuvos Respublikos Vyriausybės įgaliotas asmuo pasirašo dokumentus, atskleidžiančius informaciją apie Lietuvos Respublikos politinę ir finansinę padėtį bei patvirtinančius investuotojų arba finansinių paslaugų teikėjų ir Finansų ministerijos teises bei pareigas;

17.2. teisingumo ministras arba jo įgaliotas teisingumo viceministras pasirašo teisinę išvadą dėl dokumentų, susijusių su finansinių paslaugų teikimu, atitikties Lietuvos Respublikos teisei.

18. Prireikus teisinių konsultacijų dėl pasirašomų dokumentų, Finansų ministerija gali pirkti teisines paslaugas iš Lietuvos Respublikos ir užsienio asmenų, teikiančių tokias paslaugas.

III. VERTYBINIŲ POPIERIŲ, SANDORIŲ PAGAL KITUS

ĮSIPAREIGOJAMUOSIUS SKOLOS DOKUMENTUS IR UŽSIENIO PASKOLŲ

APSKAITA

19. Finansų ministerija tvarko vertybinių popierių, kitų įsipareigojamųjų skolos dokumentų ir užsienio paskolų bendrą apskaitą.

20. Išleistų vertybinių popierių ir paimtų užsienio paskolų likutinė vertė kiekvieno mėnesio pabaigoje Lietuvos Respublikos Vyriausybės 2000 m. vasario 7 d. nutarimo Nr. 134 „Dėl valstybės skolinių įsipareigojimų apskaitos tvarkos“ (Žin., 2000, Nr. 13-329) nustatyta tvarka įrašoma Valstybės vardu gaunamų užsienio paskolų registre.

21. Vertybinių popierių klientų asmenines sąskaitas tvarko fiskalinis agentas pagal sutartyje dėl finansinių paslaugų teikimo numatytas valstybės teisės normas.

IV. ANTRINĖ VERTYBINIŲ POPIERIŲ APYVARTA IR ATSISKAITYMAI PAGAL

SANDORIUS ANTRINĖJE VERTYBINIŲ POPIERIŲ APYVARTOJE

22. Antrinė vertybinių popierių apyvarta gali būti vykdoma Lietuvos Respublikos ar užsienio vertybinių popierių biržose pagal jų nustatytas taisykles, taip pat už biržų ribų, jeigu vertybinių popierių emisijos sąlygos nenustato ko kita.

23. Atsiskaitymai pagal sandorius, sudarytus Lietuvos Respublikos ar užsienio vertybinių popierių biržose ir už jų ribų, vykdomi pagal biržų nustatytas taisykles ir kitus reikalavimus, nustatytus atsiskaitymams už vertybinius popierius per Lietuvos Respublikos ir tarptautines atsiskaitymų sistemas.

______________